Der er blevet arbejdet på højtryk med at finde et nyt band siden Train meldte fra til dette års Nibe Festival. Nu er det lykkes: Suspekt.

Bai D, Orgi-E, Troo.l.s. og Rune Rask er hyppige gæster i skoven. Først i gennembrudsåret, hvor de stopfyldte Blå Scene, og gav en af de mest legendariske og intense koncerter på denne scene. I 2009 fyldte de så Hestepladsen i kogende varme - og 1000-vis af gæsterne kastede håndtegn mod scenen. Sidste sommer havde de slået pjalterne sammen med L.O.C. i projektet Selvmord - og var selvfølgelig også i Nibe. Nu er de så klar til Hestepladsen lørdag d. 2. juli kl. 21.30. Alle partout- og endagsbilletter er desværre udsolgt til lørdagen, så Suspekt fans, skal være heldige at finde billetter andre steder, hvis de vil se idolerne.